Teeviit

Ava oma asutuse uksed või tegevus kogukonnale ja tutvusta noorsootöö olemust
2025-11-10 - 2025-11-16
Algatus “Üks päev, üks uus võimalus” kutsub noortekeskusi, huvikoole ja noorsootöö organisatsioone nädala raames oma tegevusi kogukonnale tutvustama.

Algatuse eesmärk on suurendada teadlikkust noorsootöötaja tööst ja noorsootöö tegevuste olulisusest noorte hoiakute, oskuste ning teadmiste kujundamisel.
Tegemist võib olla asutuse tegevusi tutvustava sündmusega või hoopiski avatud töötoaga, mis tutvustab noortele pakutavaid võimalusi, nagu näiteks huviringid või projektid.
Märgi avatud tegevus või lahtiste uste päev ka noorsootöö nädala sündmuse kaardirakendusel ja osaled auhindade loosimises. Vaata lisainfot noorsootoonadal.ee/#syndmused.

Üle-eestiline noorsootöö nädal toimub tänavu 15. korda ja seda korraldab Haridus- ja Noorteamet. Lisainfo noorsootoonadal@harno.ee.

#rütmminusees: Daniel Levi ja TantsuGeen kutsuvad sel nädalal tantsima
2025-11-10 - 2025-11-16 | Sotsiaalmeedia
Noorsootöö nädala raames toimuv tantsuline üleskutse “Rütm minu sees” kutsub video järgi kaasa tantsima ja oma videot sotsiaalmeedias jagama. Kuni 16.11.2025 sotsiaalmeediasse jagatud videotest valmib kokkuvõttev klipp novembri lõpuks.
Tantsulise üleskutse näol on tegemist lihtsa liikumiskavaga, mida saavad järgi teha ja õppida kõik huvilised olenemata tantsuoskusest. Kava on valminud koostöös tantsukooliga Tantsugeen ning Daniel Levi Viinalassiga ja muusika pärineb tüdrukutebändi BLIX loost “Võimatu”.
Kutsume kõiki noori ja noorsootöötajaid jagama oma liikumisrõõmu hiljemalt 16.11.2025 ning lisama salvetatud video sotsiaalmeediasse viitega #rütmminusees ja #noorsootöönädal2025, sest ainult nii on võimalus end näha kokkuvõtvas klipis.
🎵 Muusika saab tantsimiseks alla laadida Dropboxist siit.
🕺Õpetusvideot näeb Youtubest siin.

Üheks päevaks vabatahtlikuks
2026-04-24 - 2026-05-01 | Üle-eestiline
Selle aasta Euroopa noortenädal keskendub solidaarsusele ja õiglusele ning tähistab ka 30 aastat vabatahtlikku tegevust Euroopas. Seega pakume noortele võimalust kaasa lüüa vabatahtlikus tegevuses ühe päeva jooksul – head teha on hea tunne!
Osalemine ei eelda varasemat kogemust ning on mõeldud kõigile noortele alates 16. eluaastast, kes tunnevad huvi vabatahtlikkuse vastu, kuid ei ole veel kindlad, kas ja kuidas panustada. Otsime noori, kes soovivad olla osa inspireerivast nädalast, täis uusi tutvusi ja põnevaid väljakutseid.
Võimalused kaasalöömiseks:

Euroopa Solidaarsuskorpuse (edaspidi ESK) vabatahtliku kõrval nn varjuna, mis tähendab, et noor saab veeta ühe päeva organisatsioonis koos teisest riigist tulnud noore vabatahtlikuga ning saada parema ettekujutuse, milline on vabatahtliku elu ja töö välismaal. See on hea võimalus õppida otse kogemuse kaudu ning saada inspiratsiooni enda tulevasteks sammudeks;

Üksi noorele huvipakkuvas organisatsioonis, näiteks botaanikaaias, loomade varjupaigas või mõnes teises sobivas kohas, mis on valmis noorele oma uksed lahti tegema. Vabatahtlikuna noor saab kaasa lüüa erinevates rollides olenevalt valdkonnast, tema kogemustest ja organisatsiooni eripärast.

Uuri lisaks, millised organisatsioonid on algatusega kaasa löönud.
Huvi korral võta ühendust Eurodesk & EuroPeers Eesti võrgustike koordinaatoriga: natalja.klimenkova@harno.ee
